সোনালী ব্যাংকের তৃতীয় বিপদ তার ইমেজ সংকট। অবশ্য ইমেজ সঙ্কট দেখে সমস্যা সেভাবে তৈরি করবে না। হতে পারে বিদেশে। বিদেশে প্রত্যেক ব্যাংকেরই করেসপনডেন্ট ব্যাংক আছে, অনেকের সাথে আছে এজেন্সি এ্যারেঞ্জমেন্ট। নিয়মিত ঋণপত্র (এলসি) খুলতে হয়। বাংলাদেশের ব্যাংকগুলো সম্বন্ধে যেভাবে ক্রমাগত মিডিয়ায় রিপোর্ট হচ্ছে তাতে খুব সঙ্গত কারণেই বিদেশি ব্যাংকগুলো সতর্কতা অবলম্বন করবে। ৪৭টি ব্যাংকের মধ্যে ২৬টি ব্যাংক বর্তমান স্প্যামের সাথে জড়িত। বলা যায়, পুরো ব্যাংকিং খাতই। অতএব সোনালীর সমস্যা এখন শুধু সোনালীর নয়, সকলের। অবশ্য সোনালীর বিপদ আছে আরো। অনেক ব্যাংকের মত সোনালী ব্যাংকও কেন্দ্রীয় ব্যাংক থেকে ঋণ করে চলে। এমনকী ‘লিক্যুইডিটি’ রক্ষার জন্যও। এটা সোনালীর একার সমস্যা নয়। অনেক ব্যাংকেরই এই সমস্যা। ঋণ বেশি দেয়া হয়ে গেছে। আমানতের প্রবৃদ্ধি কম। অথচ কেন্দ্রীয় ব্যাংক থেকে ‘রেপোর’ (রিপার্চেজ অর্ডার) মাধ্যমে সোনালীসহ সবাইকে ঋণ নিতে হচ্ছে। এখন সোনালীর সমস্যা আগামী দিনে। সোনালী ব্যাংক অনেক ‘আইবিপি’র (ইনল্যান্ড বিল পার্চেজ) বিপরীতে একসেপটেন্স দিয়েছে। এসব এই মুহূর্তে পরিশোধযোগ্য নয়। কিন্তু দুতিন মাসের মধ্যেই ঐ টাকা সোনালীকে পরিশোধ করতে হবে। কারণ ‘একসেপটেন্সে’র টাকা আটকিয়ে রাখা যাবে না। সোনালীর এমনিতেই ‘লিক্যুইডিটি’ নেই। তার ওপর ঐসব টাকার তাগিদ—কোত্থেকে তা মেটাবে তারা? তাদের একটা রক্ষাকরচ আছে। সরকার তাদেরকে দিয়ে অনেক ট্রেজারি বিল, বন্ড জোর করে কিনিয়েছে। ‘লিক্যুইডিটির’ জন্য এত বিল ও বন্ড দরকার নেই। সোনালী বলছে ঐ টাকা তাদেরকে ফিরিয়ে দেয়া হোক। তাহলে তারা তারল্য সঙ্কট কিছুটা কাটিয়ে উঠতে পারবে। সরকার কী পারবে টাকা ফেরত দিতে? মনে হয় না। তবে সঞ্চয়পত্র বিক্রি বাড়ানোর যে জোরালো উদ্যোগ সরকার নিয়েছে তা যদি সফল হয় তাহলে সরকার তার ব্যাংকঋণ কিছুটা শোধ করে দিতেও পারে।